Materiál na rokovanie pre Mestské zastupiteľstvo

Návrh všeobecne záväzného nariadenia  Mesta Žilina, ktorým sa mení všeobecne záväzné nariadenie Mesta Žilina č. 14/2007 o  reklamných, informačných a propagačných zariadeniach na území mesta Žilina

Materiál obsahuje:

1.	Návrh na uznesenie
2.	Dôvodová správa
3.	Materiál – návrh všeobecne záväzného nariadenia  Mesta Žilina, ktorým sa mení všeobecne záväzné nariadenie Mesta Žilina č. 14/2007 o  reklamných, informačných a propagačných zariadeniach na území mesta Žilina

Predkladá:

Ing. Viliam Mikuláš
Prednosta Mestského úradu v Žiline

Vypracoval:

JUDr. Martin Valky
vedúci odboru právneho a majetkového

V Žiline dňa 3.10.2008

NÁVRH UZNESENIA

Mestské zastupiteľstvo v Žiline

I.	schvaľuje

1.	návrh všeobecne záväzného nariadenia  Mesta Žilina, ktorým sa mení všeobecne záväzné nariadenie Mesta Žilina č. 14/2007 o  reklamných, informačných a propagačných zariadeniach na území mesta Žilina 

Dôvodová správa

Všeobecná časť
 
Dňa 7.8.2008 bol Mestu Žilina doručený  protest prokurátora Okresnej prokuratúry Žilina č.k. Pd 107/08-11 zo dňa 4.8.2008, ktorým navrhol zrušiť celé všeobecne záväzné nariadenie Mesta Žilina (ďalej len „VZN“) č. 14/2007 o  reklamných, informačných a propagačných zariadeniach na území mesta Žilina. 

V podanom proteste prokurátor namietal skutočnosť, že VZN č. 14/2007 upravuje podmienky umiestňovania, povoľovania a prevádzkovania RIP zariadení na území Mesta Žilina, hoci na to chýba zákonné splnomocnenie; navyše oblasť stavebného konania a vydávania povolení je v zmysle § 117 ods. 1 Stavebného zákona preneseným výkonom štátnej správy. Nakoľko VZN č. 14/2007 je platné pre celé územie Mesta Žilina, t.j. na všetky nehnuteľnosti na jeho území, v týchto intenciách je možné protest prokurátora posudzovať ako dôvodný, nakoľko oblasť stavebného konania, v ktorom vystupuje obec ako stavebný úrad, je upravená Stavebným zákonom a vykonávacou vyhláškou č. 453/2000 Z. z., ktorou sa vykonávajú niektoré ustanovenia Stavebného zákona a ktoré upravujú postup pri vydávaní povolení ako aj doklady, požadované k vydaniu povolenia, čo spôsobuje právne problémy pri umiestňovaní RIP zariadení na nehnuteľnostiach, ktoré nie sú vo vlastníctve Mesta Žilina. 

Vzhľadom na často živelný rozmach RIP zariadení na území Mesta Žilina však nebolo  možné vyhovieť prokurátorovi v celom rozsahu a zrušiť celé VZN č. 14/2007, pričom Mestské zastupiteľstvo v Žiline na svojom mimoriadnom zasadnutí dňa 17.9.2008 nevyhovelo protestu prokurátora, predkladateľ navrhuje novelou upraviť VZN č. 14/2007 tak, že sa bude vzťahovať len na nehnuteľnosti vo vlastníctve Mesta Žilina a vypustiť úpravu, týkajúcu sa povoľovania RIP zariadení vo vzťahu k cudzím nehnuteľnostiam. Takáto úprava, týkajúca sa nakladania s vlastným majetkom mesta, by bola v súlade s § 4 ods. 1 zákona č. 369/1990 Zb. o obecnom zriadení v neskorších predpisov, nakoľko mesto ako vlastník v zmysle nielen zákona o obecnom zriadení, ale aj občianskoprávnych predpisov  si môže stanoviť podmienky pre využívanie svojho majetku.  

Novela VZN sa dotkne umiestňovania RIP zariadení na území Mesta Žilina a to konkrétne na nehnuteľnostiach, nepatriacich Mestu Žilina, ktoré budú upravené až v záväznej časti nového územného plánu. Vzhľadom na platný právny stav však nie je možné v súčasnej dobe zvoliť iný postup. Na nehnuteľnostiach, patriacich Mestu Žilina, bude v podstate uplatňovaný doterajší režim.

Mestská rada odporučila predkladaný návrh VZN na najbližšom zasadnutí Mestského zastupiteľstva v Žiline schváliť.

Osobitná časť

Ustanovenia navrhovaného VZN vychádzajú zo samosprávnych kompetencii obce a to podľa ustanovení § 4 ods. 1 zákona SNR č. 369/1990 Zb. o obecnom zriadení v znení neskorších predpisov.

K čl. 1

K bodu 1

Vzhľadom k argumentácii prokurátora v podanom proteste sa VZN bude vzťahovať len na nehnuteľnosti vo vlastníctve Mesta Žilina.

K bodu 2

Vzhľadom na to, že VZN sa navrhuje len s platnosťou na nehnuteľnosti vo vlastníctve Mesta Žilina, je vypúšťa sa tento odsek, nakoľko úprava zmluvných vzťahov bude obsiahnutá v ďalšej časti VZN (bod 7).

K bodu 3

V kontexte s vecným zámerom novely VZN sa upresňuje terminológia (vypustenie povolení a pridanie povinnosti prerokovania s odborom dopravy a komunálnych služieb).

K bodu 4

V kontexte s vecným zámerom sa upresňuje terminológia (vypustenie povolení a pridanie povinnosti prerokovania s odborom dopravy a komunálnych služieb).

K bodu 5

Doterajšia úprava vydávania povolení sa nahrádza uzatváraním nájomných zmlúv na RIP zariadenia s podmienením súhlasu Odboru hlavného architekta.

K bodu 6

Vzhľadom na upustenie od vydávania povolení sa vypúšťa čl. 2.

K bodu 7

Vzhľadom na upustenie od vydávania povolení sa čl. 3 nahrádza novým znením, ktoré nadväzuje na novú úpravu uzatvárania nájomných zmlúv.

K bodu 8

Upravuje sa použitá terminológia vzhľadom na obsahové zmeny VZN.

K bodu 9

Nakoľko umiestňovanie RIP zariadení bude výlučne zmluvným vzťahom, upravuje sa terminológia upravujúca vyberanie plnení za umiestnenie RIP zariadení.

K bodu 10

Vzhľadom na to, že povinnosť uzatvárať nájomnú zmluvu sa nevzťahuje na zariadenia, uvedené v doterajšom znení čl. 2, stala sa úprava oslobodenia od platenia nadbytočnou.
K bodu 11

Úprava sankcií sa zosúlaďuje s platnou právnou úpravou – zákonom o obecnom zriadení a priestupkovým zákonom.

K čl. 2

Nakoľko nie je dôvod určiť účinnosť VZN v neskoršom termíne, navrhuje sa jeho účinnosť 15.-dňom od jeho vyvesenia na úradnej tabuli mesta.

NÁVRH

Všeobecne záväznéHO nariadeniA

č. ...../..........,

ktorým sa mení všeobecne záväzné nariadenie Mesta Žilina č. 14/2007 o  reklamných, informačných a propagačných zariadeniach na území mesta Žilina

Mesto Žilina, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 a § 4 ods. 1 zákona SNR č. 369/1990 Zb. o obecnom zriadení v znení neskorších predpisov, vydáva toto

všeobecne záväzné nariadenie, ktorým sa mení všeobecne záväzné nariadenie Mesta Žilina č. 14/2007 o  reklamných, informačných a propagačných zariadeniach na území mesta Žilina.

Čl. I

Všeobecne záväzné nariadenie Mesta Žilina (ďalej len „VZN“) č. 14/2007 o  reklamných, informačných a propagačných zariadeniach na území mesta Žilina sa mení takto:

1.	Hlava I čl. 2 ods. 1 VZN znie:

„Toto VZN platí pre RIP zariadenia na nehnuteľnostiach vo vlastníctve Mesta Žilina na území Mesta Žilina, pozostávajúcom z katastrálnych území: 
a)	Žilina, 
b)	Bánová,
c)	Brodno,
d)	Budatín,
e)	Bytčica, 
f)	Mojšova Lúčka, 
g)	Považský Chlmec,
h)	Strážov, 
i)	Trnové,
j)	Vranie,
k)	Zádubnie, 
l)	Zástranie,
m)	Závodie,
n)	Žilinská Lehota.“

2.	Hlava II čl. 1 ods. 31 sa vypúšťa.

3.	Hlava II čl. 2 ods. 3 znie:

„V zónach I, II sa nesmú umiestňovať veľkoplošné reklamné a informačné zariadenia; propagačné zariadenia sa môžu umiestňovať po dobu trvania akcie, na základe súhlasného stanoviska MsÚ Žilina, odb. HA po prerokovaní s odborom dopravy a komunálnych služieb.“

4.	Hlava II čl. 2 ods. 11 znie:

„V zóne III sa nesmú umiestňovať voľne stojace veľkoplošné ako aj priestorové (trojrozmerné) reklamné a informačné zariadenia; propagačné zariadenia sa môžu umiestňovať po dobu trvania akcie, na základe súhlasného stanoviska MsÚ Žilina, odb.HA po prerokovaní s odborom dopravy a komunálnych služieb.“ 

5.	Hlava IV čl. 1 znie:

„Článok 1
Vydávanie súhlasu a uzatváranie nájomnej zmluvy

1.	Súhlas s umiestnením RIP zariadenia (ďalej len „súhlas“) vydáva MsÚ Žilina, odb. HA po prerokovaní s odborom dopravy a komunálnych služieb.

2.	Súhlas sa vydáva na dobu určitú, maximálne na tri roky, pričom môže byť predĺžený na ďalšiu dobu, najviac však o tri roky.

3.	RIP zariadenia sa umiestňujú na základe nájomnej zmluvy, uzavretej s Mestom Žilina, pričom podmienkou uzatvorenia nájomnej zmluvy je súhlas.

4.	Povinnosť uzavrieť nájomnú zmluvu sa nevzťahuje na nasledovné RIP zariadenia:

a)	Označenia pri návestiach v záujme verejnej bezpečnosti a poriadku pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok.
b)	Pouličné dekorácie, dočasné transparenty, visiace transparenty (stuhy) a podobné neziskové reklamné zariadenia umiestnené len po dobu trvania akcie.
c)	Reklamné tabule (oznamy) vo výkladoch - reklamy na ploche vnútorných výkladov.
d)	Vo vnútorných priestoroch objektov, na uzatvorených dvoroch. 
e)	Označenie prevádzky.
f)	Označenie stavby.“

5.	Pre umiestnenie RIP zariadení uvedených v bode b) ods. 4 sa vyžaduje súhlas MsÚ Žilina, odb. HA po prerokovaní s odborom dopravy a komunálnych služieb.“

6.	Hlava IV čl. 2 sa vypúšťa.

7.	Hlava IV čl. 3 znie:

„Článok 3
Odstránenie RIP zariadenia

RIP zariadenie je jeho vlastník povinný na svoje náklady odstrániť do 30 dní od ukončenia nájomnej zmluvy.“

8.	Hlava V čl. 1 ods. 2 znie:

„RIP zariadenie umiestnené bez platnej nájomnej zmluvy dá mesto odstrániť na náklady vlastníka zariadenia.“

9.	Hlava VI  čl. 1 znie:
„Hlava VI
Ceny

Článok 1

Ceny, za ktoré mesto poskytne priestory na umiestnenie RIP zariadení na svojich nehnuteľnostiach, sú uvedené v prílohe tohto VZN, ktorá tvorí jeho neoddeliteľnú súčasť.“

10.	Hlava VI čl. 2 sa vypúšťa.

11.	Hlava VI čl. 3 znie:
„Článok 3
Priestupky a sankcie

1.	Priestupkom v zmysle § 46 zák. 372/1990 Zb. o priestupkoch v znení neskorších predpisov, je porušenie povinností, ktoré sú uvedené v tomto VZN. Za takto spáchaný priestupok možno uložiť pokutu do 1.000,-Sk (33,19 €).

2.	Na základe ust. § 13 ods. 9 a 10 zákona č. 369/1990 Zb. o obecnom zriadení v znení neskorších predpisov, je primátor mesta Žilina oprávnený uložiť právnickej, alebo fyzickej osobe oprávnenej na podnikanie za porušenie povinností vyplývajúcich z tohto všeobecne záväzného nariadenia pokutu až do výšky 200.000,- Sk      (6.638,78 €).“

Čl. II

1.	Toto všeobecne záväzné nariadenie bolo schválené Mestským zastupiteľstvom v Žiline dňa ..............

2.	Toto všeobecne záväzné nariadenie nadobúda účinnosť 15. dňom od vyvesenia na úradnej tabuli mesta, t. j. ................

Ivan Harman
								                primátor